Wensly Francisco
Wensly Luciano Francisco (☆ 25 di yüli 1980 na Kòrsou) ta un produktor di dokumentario hulandes-kurasoleño.

Biografia 
Francisco a nase na Willemstad i a lanta den bario di Santa Maria. Fin di añanan 1980 su mama ta disidi di muda kune pa Hulanda. Na edat di 18 aña Francisco ta bandoná su estudio MBO i ta ingresá den ehérsito. Einan e ta haya chens pa desaroyá su mes riba tereno di konta storia. 

Banda di su trabou komo militar Francisco ta kuminsa na 2002 pa produsí pelíkula kortiko pa WatNou TV, e planta di televishon lokal di Tilburg. E tabata un di e kuater ko-fundadó di e ekipo di reportero di Tilburg, Young Freelance Reporters (YFR). Na 2005 e ta pasa pa e plataforma Spuiten en Slikken di BNNVARA trahando reportahenan, pero ta stop despues di un temporada pa dediká su mes na trahamentu di dokumentario. Na 2010 e ta produsi "Zonen zonder vaders", un dokumentario den kual e ta buska su tata biológiko despues di 30 aña. E dokumentario finalmente a sirbi komo base pa un seri di sinku episodio diferente ku a wòrdu bendi na 5 pais. Durante su karera militar Francisco e risibí varios distinshon, entre otro un medaya di brons pa 12,5 aña servisio. Na mei 2013 el a bandona e ehérsito despues di 13 aña pa traha fultaim na BNNVARA.

Francisco a traha dokumentario riba un variedat di tema, inkluso temanan relashona ku su isla natal. Pa e programa Zembla el a traha, bou di Manon Blaas komo redaktor i Erwin Otten komo direktor, e dokumentario Stikken in het paradijs tokante PDVSA, e refineria masha venenoso na Kòrsou. Poko despues el a produsi Blank is beter tokante e uso di kò'i pa blikia kueru bou hende di koló. Na 2020 Francisco a traha e seri Rauw Curaçao tokante e impakto di COVID-19 na Kòrsou. Komo produser di dokumentarionan na IDTV Francisco a inventá i desaroyá e dokumentario pa Zwart Omroep titulá Homerun Curaçao tokante e streanan di beisbòl yu di Kòrsou, ku ta domina den MLB na Merka. E dokumentario lo wòrdu strená den 2023.

Desde aprel 2022 Francisco ta direktor kreativo na "Het Huis van Asporaat" (HHvA) unda e ta desaroyá pelíkula, seri i dokumentarionan pa entre otro Netflix, Amazon, Videoland i NPO. Na oktober 2022 a sali publiká su promé buki titulá RUST, un novela basá parsialmente riba su hubentut na Tilburg su bario nort.

Hende
Kòrsou
Eskritor